ປ. ທ​ຣຳ ປະ​ກາດ ມາດ​ຕະ​ການ​ກະ​ຕຸ້ນ​ເສດ​ຖະ​ກິດ​ໃໝ່ ແລະຫ້າມການ​ເດີນ​ທາງ​ ມາ​ຈາກຢູ​ໂຣບ
ທ່ານ​ທ​ຣຳ ຍັງ​ໄດ້​ຮຽກ​ຮ້ອງ​ຕໍ່​ລັດ​ຖະ​ສະ​ພາ ໃຫ້​ສະ​ໜອງ​ການ​ບັນ​ເທົາ​ ດ້ານ​ການ​ເກັບ​ພາ​ສີ​​ເງິນ​ເດືອນ ໃນ​ທັນ​ທີ.
ຫຼັງຈາກທີ່ອົງການອະນາໄມໂລກ ຫຼື WHO ໄດ້ປະກາດໃຫ້ໄວຣັສໂຄໂຣນາ ເປັນການລະບາດທົ່ວໂລກ ແລະ ລາຄາຮຸ້ນທັງຫຼາຍຂອງສະຫະລັດ ຕົກລົງຢ່າງໜັກ ເຂົ້າສູ່ຕະຫຼາດທີ່ຕົກລາຄາ ຊຶ່ງໝາຍຄວາມວ່າລາຄາຮຸ້ນຕົກລົງຢ່າງໜ້ອຍ 20 ເປີເຊັນ ຈຶ່ງໄດ້ເຮັດໃຫ້ປະທານາທິບໍດີ ສະຫະລັດ ທ່ານດໍໂນລ ທຣຳ ໄດ້ປະກາດມາດຕະການກະຕຸ້ນເສດຖະກິດໃໝ່ ແລະຫ້າມການເດີນທາງ ມາຈາກທະວີບຢູໂຣບ ໂດຍມີຈຸດປະສົງທີ່ຈະລະງັບຄວາມກັງວົນໃຈທີ່ເພີ້ມຂຶ້ນນັບມື້ ຢູ່ໃນປະເທດ ໃນການກ່າວຄຳປາໄສຂອງທ່ານທຣຳ ທີ່ໄດ້ຖືກຖ່າຍທອດສົດທົ່ວປະເທດ ຊຶ່ງເປັນພຽງຄັ້ງທີສອງ ຂອງລັດຖະບານທ່ານ ທີ່ໄດ້ປົກຄອງປະເທດມາໄດ້ 38 ເດືອນ ໄດ້ກ່າວວ່າ “ພວກເຮົາກຳລັງລວບລວມອຳນາດຢ່າງເຕັມສ່ວນຂອງລັດຖະບານກາງ ແລະພາກເອກະຊົນ ເພື່ອປົກປ້ອງປະຊາຊົນຊາວອາເມຣິກັນ ອັນນີ້ ເປັນຄວາມພະຍາຍາມທີ່ແຂງຂັນແລະຮອບດ້ານທີ່ສຸດ ເພື່ອຮັບມືກັບເຊື້ອໄວຣັສຈາກຕ່າງປະເທດ ໃນປະຫວັດສາດຍຸກສະໄໝໃໝ່ ” ທ່ານປະທານາທິບໍດີ ຍັງບໍ່ໄດ້ປະກາດໃຫ້ ເປັນພາວະສຸກເສີນແຫ່ງຊາດເທື່ອ ຊຶ່ງກໍໄດ້ຖືກນຳຂຶ້ນມາພິຈາລະນາເບິ່ງຢູ່ ທ່ານທຣຳ ໄດ້ກ່າວວ່າ ທ່ານພວມເອົາມາດຕະການ ທີ່ຈະອຳນວຍໃຫ້ ກົມຄຸ້ມຄອງທຸລະກິດຂະໜາດນ້ອຍ ສະໜອງເງິນກູ້ຢືມ ແກ່ພວກທຸລະກິດຂະໜາດນ້ອຍທັງຫຼາຍ ຢູ່ໃນລັດຕ່າງໆທີ່ໄດ້ຮັບຜົນກະທົບ ແລະ ທ່ານກຳລັງຊີ້ນຳ ກະຊວງການເງິນ ໃຫ້ໂຈະການຊຳລະຄ່າພາສີໄວ້ກ່ອນ ສຳລັບ ສ່ວນບຸກຄົນແລະທຸລະກິດທັງຫຼາຍ ທ່ານທຣຳ ຍັງໄດ້ຮຽກຮ້ອງຕໍ່ລັດຖະສະພາ ໃຫ້ສະໜອງການບັນເທົາດ້ານການເກັບພາສີເງິນເດືອນ ໃນທັນທີ ສະມາຊິກລັດຖະສະພາຂັ້ນສູງ ສັງກັດພັກເດໂມແຄຣັດ ປະທານສະພາຕ່ຳ ທ່ານນາງ ແນນຊີ ເພໂລຊີ ແລະຜູ້ນຳສຽງສ່ວນນ້ອຍຂອງສະພາສູງ ທ່ານຊັກ ຊູມເມີ ໄດ້ກ່າວໄປວ່າ “ໜ້າເປັນຫ່ວງແທ້ ທ່ານປະທານາທິບໍດີ ບໍ່ໄດ້ກ່າວວ່າ ຄະນະລັດຖະບານ ຈະແກ້ໄຂການຂາດແຄນ ອຸປະກອນກວດຫາໄວຣັສໂຄໂຣນາ ໃນທົ່ວສະຫະລັດ ແນວໃດ ” ພວກເພິ່ນກ່າວຕື່ມວ່າ “ມື້ອື່ນນີ້ ພວກເຮົາຊັກຊວນບັນດາສະມາຊິກສະພາຈາກພັກຣີພັບບລີກັນ ໃນສະພາຕ່ຳ ແລະສະພາສູງ ຈົ່ງຊ່ອຍຮັບຜ່ານຮ່າງກົດໝາຍ ວ່າດ້ວຍການຮັບມືກັບໄວຣັສໂຄໂຣນາແບບຄອບຄົວມາກ່ອນ ຮ່າງກົດໝາຍນີ້ ຈະປະກອບດ້ວຍ ການກວດຫາໄວຣັສໂຄໂຣນາ ຟຣີ, ຈ່າຍຄ່າພັກການສຸກເສີນສຳລັບພວກຄົນງານທັງຫຼາຍ, ການຊ່ອຍເຫຼືອໃນຄວາມໝັ້ນຄົງດ້ານອາຫານ, ຊ່ອຍເຫຼືອລັດຕ່າງໆ ທີ່ຮັບພາລະດ້ານຄ່າໃຊ້ຈ່າຍສຳລັບປະກັນສຸຂະພາບຂອງລັດ ຫຼື Medicaid, ແລະເພີ້ມຄວາມເຂັ້ມແຂງຕໍ່ປະກັນໄພດ້ານການວ່າງງານ, ເຫຼົ່ານີ້ເປັນຕົ້ນທີ່ຕ້ອງການຫຼາຍທີ່ສຸດ ນອກເໜືອຈາກມາດຕະການອື່ນໆ ເພື່ອຈະເຮັດໃຫ້ ປະຊາຊົນຊາວເອເມຣິກັນ ປອດໄພ ”